Τροποποιηθείσα πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ σχετικά με το εμπόριο ορισμένων προϊόντων σιδήρου και χάλυβα μεταξύ της Ευρωπαϊκής Κοινότητας και της Ουκρανίας (υποβληθείσα από την Επιτροπή σύμφωνα με το άρθρο 250, παράγραφος 2 της συνθήκης ΕΚ)

ΑΙΤΙΟΛΟΓΙΚΗ ΕΚΘΕΣΗ

Το άρθρο 22 παράγραφος 1 της συμφωνίας εταιρικής σχέσης και συνεργασίας μεταξύ των Ευρωπαϊκών Κοινοτήτων και των κρατών μελών τους, αφενός, και της Ουκρανίας, αφετέρου, ορίζει ότι το εμπόριο ορισμένων προϊόντων σιδήρου και χάλυβα διέπεται από ειδική συμφωνία. Η προηγούμενη διμερής συμφωνία μεταξύ της ΕΚΑΧ και της ουκρανικής κυβέρνησης σχετικά με το εμπόριο ορισμένων προϊόντων σιδήρου και χάλυβα έληξε στις 31 Δεκεμβρίου 2001. Τα μέρη συμφώνησαν να συνάψουν νέα συμφωνία για την περίοδο 2002-2004. Οι διαπραγματεύσεις για τη νέα αυτή συμφωνία σιδήρου και χάλυβα ολοκληρώθηκαν το Δεκέμβριο του 2001 και, εν αναμονή της θέσης της σε ισχύ, εκδόθηκε απόφαση των αντιπροσώπων των κυβερνήσεων των κρατών μελών, συνελθόντων στα πλαίσια του Συμβουλίου, στις 19 Δεκεμβρίου 2001, για τον καθορισμό ποσοτικών ορίων που εφαρμόζονται στα ίδια προϊόντα με εκείνα που καλύπτονται από τη νέα συμφωνία, για την περίοδο από 1ης Ιανουαρίου έως 30 Ιουνίου 2002. Στις 17 Ιουνίου 2002, εκδόθηκε δεύτερη απόφαση για την τροποποίηση της πρώτης και τον καθορισμό ποσοτικών ορίων που εφαρμόζονται καθ'όλο το έτος 2002, στο επίπεδο του 2001, δηλαδή σε επίπεδο χαμηλότερο από εκείνο που συμφωνήθηκε στη νέα συμφωνία, μέχρι να επιλυθεί το πρόβλημα σχετικά με την επιστροφή του ΦΠΑ για τις εξαγωγές θραυσμάτων από την Ουκρανία. Πράγματι, το σχέδιο συμφωνίας ορίζει ότι δεν θα πρέπει να υπάρχουν εμπόδια στο εμπόριο θραυσμάτων μεταξύ των συμβαλλόμενων μερών. Η υπογραφή της συμφωνίας αναβλήθηκε μέχρι την επίλυση του εμπορικού αυτού προβλήματος.

Η Επιτροπή έχει ήδη εγκρίνει και διαβιβάσει στο Συμβούλιο σχέδιο απόφασης του Συμβουλίου για τον καθορισμό ποσοτικών ορίων στο εμπόριο ορισμένων προϊόντων σιδήρου και χάλυβα μεταξύ της ΕΚ και της Ουκρανίας.

Το συνημμένο σχέδιο απόφασης του Συμβουλίου τροποποιεί το προηγούμενο σχέδιο απόφασης του Συμβουλίου τόσο ως προς τη μορφή όσο και ως προς την ουσία. Το σχέδιο αυτό μειώνει τα ποσοτικά όρια που προτάθηκαν στο προηγούμενο σχέδιο απόφασης του Συμβουλίου, δεδομένου ότι το ουκρανικό Κοινοβούλιο ψήφισε πρόσφατα νόμο για την επιβολή φόρου 30 EUR/τόνο στις εξαγωγές σιδηρούχων θραυσμάτων, από 1ης Ιανουαρίου 2003, ο οποίος θα πλήξει τον κοινοτικό κλάδο παραγωγής σιδήρου και χάλυβα και θα επηρεάσει αρνητικά την κοινοτική αγορά σιδηρούχων θραυσμάτων. Ο φόρος αυτός είναι πιθανό ότι θα περιορίσει ουσιαστικά, αν όχι εντελώς, τις εξαγωγές σιδηρούχων θραυσμάτων από την Ουκρανία στην ΕΚ, δεδομένου ότι το συνολικό κόστος για τους κοινοτικούς φορείς θα υπερβεί σημαντικά τη σημερινή διεθνή τιμή σιδηρούχων θραυσμάτων στην κοινοτική αγορά. Επομένως, τα ποσοτικά όρια που θα εφαρμοστούν το 2003 μειώνονται κατά 30% σε σχέση με τα όρια που καθορίστηκαν για το 2000, μέχρι να εξευρεθεί ικανοποιητική λύση για το πρόβλημα αυτό και να ολοκληρωθούν οι διαπραγματεύσεις για τη νέα συμφωνία (οι διαπραγματεύσεις αυτές συνεχίζονται και αμφότερα τα μέρη ελπίζουν ότι θα μπορέσουν να τις ολοκληρώσουν στις αρχές του 2003). Η παρούσα απόφαση του Συμβουλίου καταργείται αυτοδικαίως μόλις τεθεί σε ισχύ η νέα συμφωνία, και τα ποσοτικά όρια της παρούσας απόφασης θα επανεξεταστούν στην περίπτωση που ο ουκρανικός φόρος για τις εξαγωγές σιδηρούχων θραυσμάτων αρθεί πριν από τη θέση σε ισχύ της νέας συμφωνίας.

2002/0265 (ACC)

Τροποποιηθείσα πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ σχετικά με το εμπόριο ορισμένων προϊόντων σιδήρου και χάλυβα μεταξύ της Ευρωπαϊκής Κοινότητας και της Ουκρανίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133,

την πρόταση της Επιτροπής,

Εκτιμώντας εξής:

(1) Το άρθρο 22 παράγραφος 1 της συμφωνίας εταιρικής σχέσης και συνεργασίας μεταξύ των Ευρωπαϊκών Κοινοτήτων και των κρατών μελών τους, αφενός, και της Ουκρανίας, αφετέρου [1], ορίζει ότι το εμπόριο ορισμένων προϊόντων σιδήρου και χάλυβα διέπεται από ειδική συμφωνία.

[1] ΕΕ L 49, 19.2.1998, σ.3

(2) Η προηγούμενη διμερής συμφωνία μεταξύ της ΕΚΑΧ και της ουκρανικής κυβέρνησης σχετικά με το εμπόριο ορισμένων προϊόντων σιδήρου και χάλυβα έληξε στις 31 Δεκεμβρίου 2001.

(3) Τα συμβαλλόμενα μέρη συμφώνησαν να συνάψουν νέα συμφωνία και δεν έχουν ακόμη ολοκληρώσει τις σχετικές διαπραγματεύσεις.

(4) Η Ευρωπαϊκή Κοινότητα (ΕΚ) έχει αναλάβει τις διεθνείς υποχρεώσεις της ΕΚΑΧ μετά την εκπνοή της συνθήκης για την ίδρυση της τελευταίας. επομένως, τα μέτρα που εφαρμόζονται στο εμπόριο προϊόντων σιδήρου και χάλυβα με τις τρίτες χώρες εμπίπτουν πλέον στο πεδίο της εμπορικής πολιτικής της ΕΚ.

(5) Τα ποσοτικά όρια για το έτος 2002 καθορίστηκαν με την απόφαση 2001/933/ΕΚΑΧ, της 19ης Δεκεμβρίου 2001 [2], των αντιπροσώπων των κυβερνήσεων των κρατών μελών, συνελθόντων στα πλαίσια του Συμβουλίου, όπως τροποποιήθηκε με την απόφαση 2002/476/ΕΚΑΧ [3].

[2] ΕΕ L 345, 29.12.2001, σ.75.

[3] ΕΕ L 164, 22.06.2002, σ.37

(6) Μέχρι να υπογραφεί και να τεθεί σε ισχύ η νέα συμφωνία, πρέπει να καθοριστούν ποσοτικά όρια για το 2003.

(7) Το ουκρανικό Κοινοβούλιο ψήφισε νόμο για την επιβολή φόρου 30 EUR/τόνο στις εξαγωγές σιδηρούχων θραυσμάτων από 1ης Ιανουαρίου 2003. ο προτεινόμενος αυτός φόρος θα.αποτελέσει εμπόδιο στο ελεύθερο εμπόριο σιδηρούχων θραυσμάτων και θα περιορίσει σοβαρά, αν δεν μπλοκάρει, τις εξαγωγές των θραυσμάτων αυτών, με αποτέλεσμα να πλήξει τον κοινοτικό κλάδο σιδήρου και χάλυβα και να επηρεάσει αρνητικά την κοινοτική αγορά σιδηρούχων θραυσμάτων. επομένως, είναι σκόπιμο να μειωθούν τα ποσοτικά όρια για το 2003 κατά 30% σε σχέση με τα ποσοτικά όρια που είχαν καθοριστεί για το 2002, μέχρι να εξευρεθεί ικανοποιητική λύση για το πρόβλημα αυτό και να ολοκληρωθούν οι διαπραγματεύσεις για τη νέα συμφωνία,

ΑΠΟΦΑΣΙΖΕΙ:

Άρθρο 1

Κατά την περίοδο που αναφέρεται στο παράρτημα 1, οι εισαγωγές στην Ευρωπαϊκή Κοινότητα προϊόντων σιδήρου και χάλυβα που αναφέρονται στο παράρτημα 2, καταγωγής Ουκρανίας, υπόκεινται σε άδεια. Οι άδειες χορηγούνται αποκλειστικά στο πλαίσιο των ορίων που ορίζονται στο άρθρο 2.

Άρθρο 2

Εγκρίνονται οι εισαγωγές, για κάθε ομάδα προϊόντων και για το σύνολο της Κοινότητας, εντός των ποσοτικών ορίων που αναφέρονται στο παράρτημα 1.

Η διάρκεια ισχύος των αδειών εισαγωγής καθορίζεται σε τέσσερις μήνες. Οι μη χρησιμοποιηθείσες ή εν μέρει χρησιμοποιηθείσες άδειες εισαγωγής μπορούν να ανανεωθούν για δύο μήνες.

Άρθρο 3

Τα κράτη μέλη εκδίδουν τις άδειες σύμφωνα με τους κανόνες που έχουν συμφωνηθεί στο πλαίσιο της Επιτροπής Σύνδεσης Χάλυβα και ενημερώνουν πάραυτα την Επιτροπή. Η Επιτροπή ενημερώνει τακτικά τα κράτη μέλη για το βαθμό χρησιμοποίησης των ποσοτήτων.

Τα κράτη μέλη και η Επιτροπή συνεννοούνται για να διασφαλίσουν τη μη υπέρβαση των ποσοτήτων αυτών.

Άρθρο 4

Οι διατάξεις της συμφωνίας σχετικά με το εμπόριο ορισμένων προϊόντων σιδήρου και χάλυβα καθώς και τα τυχόν μέτρα για την εφαρμογή τους αντικαθιστούν την παρούσα απόφαση από την ημερομηνία ενάρξεως ισχύος της συμφωνίας.

Άρθρο 5

Η παρούσα απόφαση αρχίζει να ισχύει την επόμενη ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ 1

ΠΟΣΟΤΙΚΑ ΟΡΙΑ ΠΟΥ ΚΑΘΟΡΙΖΟΝΤΑΙ ΓΙΑ ΤΗΝ ΠΕΡΙΟΔΟ 1.1.2002 - 31.12.2003 (σε τόνους)

Β. Προϊόντα //

//

SA Πλατέα προϊόντα //

//

SA1. Ρόλοι // 46 604

//

SA2. Χοντρές λαμαρίνες // 178 364

//

SA3. Άλλα πλατέα προϊόντα // 14 391

//

//

SB. Επιμήκη προϊόντα //

//

SB1. Δοκοί // 6 273

//

SB2. Χονδρόσυρμα // 89 624

//

SB3. Άλλα επιμήκη προϊόντα // 112 926

//

ΠΑΡΑΡΤΗΜΑ 2

>ΘΕΣΗ ΠIΝΑΚΑ>